google/wiki40b huggingface dataset:
Omārs Šarifs

Agrīnie gadi

Šarifs piedzima 1932. gadā Aleksandrijā, Ēģiptē. Viņa tēvs, cēlkoka tirgotājs Joseph Chalhoub, uz turieni bija pārcēlies no Libānas. Šarifa dzimtais vārds bija Mihels Demitris Šalobs (Michel Demitri Shalhoub). Viņš tika audzināts kā grieķu katolis. Islāmam pievērsās, lai apprecētos ar ēģiptiešu musulmaņu aktrisi Fatenu Hamamu (Faten Hamama) (ar ko bija precējies no 1955. līdz 1974. gadam, dēls Tareks Šarifs dzimis 1957. gadā). Tad arī pieņēma vārdu Omārs Šarifs (Omar al-Sharif).
Britu Viktorijas koledžā Aleksandrijā mācījās matemātiku un fiziku, kā arī franču valodu un piecas citas valodas. Pabeidza Kairas universitāti ar grādu matemātikā un fizikā. Piecus gadus nostrādāja tēva cēlkoka biznesa uzņēmumā. Pēc tam mācījās Karaliskajā Teātra mākslas akadēmijā Londonā.

Aktiera karjera

Šarifs uzsāka filmēties 1953. gadā. Pirmā nozīmīgā loma viņam bija ēģiptiešu filmā Sira` Fi al-Wadi (1954). Šarifs ātri kļuva populārs, viņš piedalījās vairāk nekā 20 ēģiptiešu filmās, dažās no tām filmējās kopā ar savu sievu Fatenu Hamamu, kas jau bija pazīstama aktrise.
1962. gadā Šarifs pirmo reizi filmējās angļu filmā "Arābijas Lorenss" (Lawrence of Arabia) pie režisora Deivida Līna. Šarifs tika nominēts Amerikas Kinoakadēmijas balvai "Labākais aktieris otrā plāna lomā". Viņš saņēma divas Zelta Globusa balvas - kā labākais aktieris otrā plāna lomā un kā daudzsološs jaunpienācējs aktieris. Ar šo lomu Šarifs kļuva starptautiski pazīstams. Otrreiz pie režisora Deivida Līna Šarifs filmējās galvenajā lomā filmā "Doktors Živago" (Doctor Zhivago, 1965), kas tika uzņemta pēc Borisa Pasternaka romāna. Par doktora Živago lomu Šarifs saņēma Zelta Globusa balvu kā labākais aktieris drāmā.
Pēc tam Šarifs piedalījies tādās pazīstamās filmās, kā The Night of the Generals (1967), More Than a Miracle (1967), "Smieklīgais skuķis" (Funny Girl, 1968), "Maierlinga" (Mayerling, 1968), "Makenas zelts" (Mackenna's Gold, 1969), The Last Valley (1971), The Horsemen (1971).
Pēc nozīmīgiem sasniegumiem 60. un 70. gados, vēlākajā laika posmā Šarifs piedalījās bieži vien neveiksmīgās filmās. Viņš nebija apmierināts ar savām lomām, un bija pārtraucis filmēties jau vairākus gadus, kad franču režisors Fransuā Dipērons (François Dupeyron) viņu uzaicināja filmēties galvenajā lomā filmā "Ibrāhīma kungs un Korāna ziedi" (2003. gada filmā pēc Ērika Emanuēla Šmita romāna "Ibrāhīma kungs un Korāna ziedi"). Šī loma Šarifam bija ļoti veiksmīga. Viņš tika apbalvots ar Cēzara balvu "Labākais aktieris", kā arī saņēma Skatītāju balvu Venēcijas kinofestivālā. Šarifs šajā festivālā tika apbalvots arī ar balvu "Zelta lauva - goda balva" par mūža ieguldījumu.
Šarifs turpināja filmēties, attēlojot lomas tādās filmās kā Hidalgo (2004), Imperium: Saint Peter (TV filma, 2005), Fire at My Heart (2006), Hassan wa Morcus (2008), I Forgot to Tell You (2009), Rock the Casbah (2013).
2015. gada sākumā Šarifam tika diagnosticēta Alcheimera slimība. 10. jūlijā viņš mira no sirdstriekas Kairas slimnīcā Ēģiptē.
2012. gada UCI Pasaules tūre

2012. gada UCI Pasaules tūre ir ceturtā sezona 2009. gadā UCI izveidotajai vērtējuma sistēmai. Sezona sākās ar Tour Down Under atklāšanas posmu 17. janvārī un sastāv no 14 vairāku dienu un 14 viendienas sacensībām, noslēdzoties ar Tour of Beijing 13. oktobrī. Sākotnēji kalendārā tika iekļautas arī Tour of Hangzhou sacensības, bet vēlāk tās tika pārceltas uz 2013. gada sezonu, bet vēlāk atceltas vispār.
Mesines līcis

Mesines līcis, arī Mesiniks (grieķu: Μεσσηνιακός κόλπος), ir Jonijas jūras līcis Peloponēsas pussalas austrumu piekrastē, kas atdala Mesēnijas pussalu no Mani pussalas. Līcis apskalo Mesēnijas dienvidus un Mani pussalas dienvidrietumu piekrasti. Līča rietumos atrodas Venetiko sala, bet dienvidaustrumos līcis robežojas ar Tenara ragu. Rietumu piekraste ir zema un to klāj auglīgas lauksaimniecības zemes, kas ir daļa no Pamisas līdzenuma. Austrumu piekrasti veido Taigeta dienvidu nogāzes, diezgan klinšainas un nepiemērotas kāpšanai, daudzās vietās ar stāvām jūrā izvirzītām kraujām. Apdzīvotu vietu tur ir maz.
Ziemeļu daļa ir samērā blīvi apdzīvota ar Kalames un Mesines pilsētām. Rietumu daļā ir daudz smilšu pludmaļu, kas piesaista tūristus. Līča ziemeļaustrumos ir liela ostas pilsēta, Kalame, netālu no kuras līcī ietek Pamisas upe. Līča piekrastē ir izvietojušies daudzi piejūras kūrorti.
Gar līča austrumu piekrasti iet ceļš Kalame — Areopole. Līča ziemeļos atrodas nacionālais ceļš 82, bet gar rietumu piekrasti iet ceļš Koroni — Rizomila.
Oslavani

Vēsture

Rakstos pirmoreiz minēta 1104. gadā. 1225. gadā šeit tika nodibināts vecākais sieviešu klosteris Morāvijā. Ilgu laiku pilsēta atradās Habsburgu impērijas sastāvā. No 1783. līdz 1973. gadam apkaimē ieguva ogles. No 1918. gada — Čehoslovākijā. Kopš 1993. gada — Čehijā.
NBA finālsērija

NBA finālsērija ir Nacionālās basketbola asociācijas sezonas noslēguma sērija, kurā tiek noskaidrots NBA čempions.
Sērija tiek aizvadīta starp Austrumu un Rietumu konferenču finālu uzvarētājiem. Finālsērijas uzvarētājs saņem Lerija O'Braiena čempionu balvu. NBA finālsērija ir tikusi aizvadīta kopš pirmās NBA (pirms tam BAA) sezonas.
Kopš 1985. gada finālsērijas uzvarētājs tiek noskaidrots pēc 2—3—2 mājas/izbraukuma spēļu formāta.
Visvairāk reižu (31) finālsērijā ir spēlējis Losandželosas "Lakers", kas ir izcīnījuši 16 titulus. Otrie biežākie finālsērijas dalībnieki ir Bostonas "Celtics" (21), kas ir izcīnījuši 17 titulus.
Dažādu Vidzemes pieminekļu, skatu, monētu, ģerboņu u. c. krājums

„Dažādu Vidzemes pieminekļu, skatu, monētu, ģerboņu u. c. krājums” (vācu: Sammlung verschiedener Liefländischer Monumente, Prospecte, Münzen, Wappen etc.) ir Johana Kristofa Broces (1742—1823) 10 ādā iesietu sējumu liels zīmējumu un rokrakstu apkopojums. 3130 lapu lielajā krājumā iekļauti Livonijas apdzīvoto vietu skati, pilsētu un lauku iedzīvotāju apģērbi, paražas, dažādas tehniskas ierīces, ģerboņi, zīmogi, monētas u.c. zīmējumi. Patlaban Latvijas Universitātes Akadēmiskā bibliotēka un Latvijas Vēstures institūts sagatavojis un izdevis trīs sējumus, bet ceturtais sējums tiek izstrādāts.
2006. gadā krājuma 287 ar Igauniju saistītie zīmējumi ar komentāriem igauņu un vācu valodā izdoti 620 lapaspušu biezā grāmatā Johann Christoph Brotze. Estonica, ko 2 gadu laikā izveidoja igauņu profesora Raimo Pullata vadībā, sadarbībā ar Latvijas Akadēmisko bibliotēku.
Džonatans Iberdo

Spēlētāja karjera

Kvebekas Junioru hokeja līgā Iberdo debitēja 2009.—10. sezonā. 2010.—11. sezonā Iberdo izcīnīja līgas čempiona titulu, būdams arī viens no sezonas rezultatīvākajiem spēlētājiem, kā arī tiekot atzīts par izslēgšanas kārtas vērtīgāko spēlētāju. Pēc sezonas beigām 2011. gada NHL draftā Iberdo ar kopējo trešo numuru izvēlējās Floridas "Panthers" vienība.
"Panthers" rindās Iberdo debitēja 2012.—13. gada sezonā, 48 spēlēs gūstot 31 punktu un kā līgas labākais debitants iegūstot Kaldera balvu.
Kanādas izlases rindās spēlējis 2012. un 2013. gada Pasaules čempionātā junioriem, 2012. gadā kopā ar komandu izcīnot bronzas medaļu.
FIBA Pasaules rangs

FIBA Pasaules rangs ir Starptautiskās basketbola federācijas izdots rangs, kas tiek veidots pēc izlašu ieņemtajām vietām FIBA sacensībās pēdējo 2 Olimpisko spēļu (8 gadu) ciklu laikā. Tiek veidoti atsevišķi rangi sievietēm, vīriešiem un ir vēl kopējais rangs. Vislielākais koeficients sacensībās iegūtajām vietām ir Pasaules čempionātā un Olimpiskajās spēlēs iegūtajām vietām.
Raudas pagasts

Vēsture

Dibināts pēc muižu pagastu likvidēšanas sakarā ar 1866. gada pagastu pašvaldību likuma pieņemšanu. 1945. gada 1. augustā pagastā izveidoja Raudas un Senču ciema padomes. Pagastu likvidēja 1949. gada 31. decembrī, ciemus iekļaujot Ilūkstes rajonā. Mūsdienās Raudas pagasta teritorija iekļauta Ilūkstes novada Šēderes pagastā.
Kārlis Ozoliņš (valsts darbinieks)

Biogrāfija

Ozoliņš dzimis 1905. gada 31. augustā (18. augustā pēc vecā stila) Madlienas pagastā. 1926. gadā iestājies PSKP, darbojies pagrīdes organizācijās Latvijā. Latvijas brīvvalsts laikā divreiz ticis apcietināts: no 1927. līdz 1930., kā arī no 1931. līdz 1937. gadam. Kopš Latvijas okupācijas 1940. gadā bijis LKP CK loceklis.
1951. gadā kļuvis par Latvijas PSR AP Prezidija priekšsēdētāja vietnieku, bet 1952. gada 10. martā kļuvis par AP priekšsēdētāju. Tajā pašā laikā pildījis PSRS AP Prezidija priekšsēdētāja vietnieka pienākumus. Nacionālkomunistu vajāšanu laikā 1959. gada 27. novembrī zaudējis abus amatus, vēlāk no 1960. līdz 1961. gadam atkal bijis LPSR AP priekšsēdetāja vietnieks. Ozoliņš ir bijis delegāts 20. (1956) un 21. (1959) PSKP kongresā, kā arī Augstākās padomes 3., 4. un 5. sasaukuma deputāts.
Ieguvis 3 Ļeņina ordeņus. Miris 1987. gada 15. augustā.
Iekļautās procedūras

Ieviešana

Katrā datubāzes sistēmā ir atšķirīga precīza un pareiza iekļauto procedūru ieviešana. Lielākā daļa galveno datubāzu piegādātāju tās piegādā noteiktās formās. Atkarībā no datubāzes sistēmas iekļautās procedūras var tikt ieviestas dažādās programmēšanas valodās, piemēram, SQL, Java (programmēšanas valoda), C (programmēšanas valoda) un C++. Iekļautās procedūras, kas uzrakstītas tādās valodās, kas nav SQL programmēšanas valodas, pašas vai nu var, vai nevar izpildīt SQL priekšrakstus.
Tā kā iekļautās procedūras tika lietotas aizvien biežāk, SQL valodā ir ieviesti procedurāli elementi SQL:1999 un SQL:2003 standartos daļas SQL/PSM. Tā SQL kļuva par imperatīvu programmēšanas valodau. Lielākā daļa datu bāzežu sistēmu piedāvā īpašumtiesībām un piegādātājam raksturīgus paplašinājumus, kas pārsniedz SQL/PSM. Standarta specifikācijas pastāv gan Java (programmēšanas valoda) iekļautajām procedūrām, gan SQL/JRT.

Salīdzinājums ar sagatavotajiem priekšrakstiem

Sagatavotie priekšraksti var izmantot parastu priekšrakstu vai vaicājumu un parametrizēt to tā, atšķirīgas literāļa vērtības varētu tikt izmantotas vēlāk. Tie tāpat kā iekļautās procedūras efektivitātes dēļ tiek glabāti serverī un nodrošina zināmu aizsardzību no SQL injekciju uzbrukumiem. Lai gan sagatavotie priekšraksti ir vienkāršāki un deklaratīvāki, parasti tie netiek rakstīti, lai izmantotu procedurālo loģiku, un nevar darboties ar mainīgajiem. Tā kā šiem priekšrakstiem ir vienkāršs interfeiss un klienta puses ieviešana, tie visbiežāk ir atkārtoti lietojami starp datubāzes pārvaldības sistēmām (Database management system — DBMS).
Žanija Longo

Karjera

Longo dzimusi Ansī, Augšsavojā, Francijas Alpos, kur sportistes karjeru viņa uzsāka kalnu slēpošanā. Pēc uzvaras Francijas skolas slēpošanas čempionātā un trijos universitātes čempionātos viņa pēc trenera (un vēlāk vīra) Patrisa Čiprelli pamudinājuma pievērsās riteņbraukšanai. Pēc pāris mēnešiem 21 gada vecumā Longo uzvarēja Francijas čempionātā grupas braucienā. Karjeras laikā viņa piedalījās gan šosejas, gan treka sacensībās.

Dopings

1987. gada septembrī Longo tika uzrādītas pozitīvas efedrīna analīzes pēc 3 km pasaules rekorda mēģinājuma Kolorādospringsā. Par šo pārkāpumu viņa izcieta 1 mēneša diskvalifikāciju. 2011. gada septembrī Francijas sporta laikrskts L'Équipe ziņoja, ka Longo vīrs Patriss Čiprelli ar bijušā ASV profesionālā riteņbraucēja Džo Papa starpniecību no Ķīnas viņai iegādājies EPO.  Čiprelli apgalvija, ka tas paredzēts viņam pašam personīgai lietošanai. Apsūdzības pamudināja Francijas riteņbraukšanas federācijai veikt izmeklēšanu, kuras rezultātā 2011. gada novembrī Longo tika attaisnota. Šajā pašā laika periodā Longo bija izvairījusies arī no trijām dopinga pārbaudēm.  Parasti par šādu pārkāpumu ir tāds pats sods kā par pozitīvu testu, bet AFLD nebija ziņojuši Longo, ka viņa šajā gadā tiks testēta, tāpēc sods netika piemērots.
Lietuvas Neatkarības akts

Lietuvas Neatkarības akts tika pieņemts 1918. gada 16. februārī, kad visi 20 Lietuvas Padomes locekļi Jona Basanaviča vadībā parakstīja aktu, kas proklamēja neatkarīgas Lietuvas valsts atjaunošanu un demokrātiskas valsts izveidošanu ar galvaspilsētu Viļņā.
Akta pieņemšana bija vairākus mēnešus ilga procesa rezultāts, kas aizsākās 1917. gada septembra Viļņas konferencē, kas izveidoja Lietuvas Padomi.
1918. gada 16. februārī plkst. 12.30 visi Lietuvas Padomes locekļi satikās Viļņā, namā, kas mūsdienās pazīstams kā Parakstītāju nams (Signatarų namai), kurā pēc dažādiem iebildumiem beidzot tomēr pieņēma Neatkarības Atjaunošanas aktu.
Lai arī vācu okupācijas varas iestādes pretojās akta publicēšanai Lietuvā, jau 18. februārī tas tika publicēts Vācijas laikrakstos. Līdzīgi kā pārējās Baltijas valstīs, kas atradās Vācijas impērijas armijas okupācijā, neatkarības pasludināšana bija tikai sākums cīņai par valsts neatkarības nostiprināšanu.

Ceļš uz neatkarību

Pēc Polijas trešās dalīšanas 1795. gadā Lietuvas teritorija nonāca Krievijas impērijas sastāvā. 19. gadsimtā krievu varas iestādes apspieda lietuviešu kultūras atdzimšanu. Pēc veiksmīgās 1915. gada ofensīvas vācu armijas iebruka Lietuvas teritorijā. 1917. gadā vācu okupācijas iestādes atbalstīja atkarīgu bufervalstiņu veidošanos Krievijas rietumu teritorijās, un pieļāva Lietuvas konferences sanākšanu 1917. gada septembrī.
1917. gada 11. decembrī Lietuvas Padome pieņēma vācu varas iestāžu sagatavotu deklarāciju par Lietuvas valsts veidošanu ciešā aliansē ar Vācijas impēriju. 1918. gada 8. janvārī Lietuvas Padome publiskoja jaunu deklarāciju, kas paziņoja par demokrātiskas Lietuvas valsts izveidošanu un vairs nepieminēja aliansi ar Vāciju.
16. februāra Neatkarības atjaunošanas akts pēc ilgstošām diskusijām tapa uz 11. decembra deklarācijas bāzes. Strīdus raisīja ne tikai formulējumi par attiecībām ar Vāciju, bet arī Lietuves Padomes un sasaucamās Satversmes sapulces pilnvarām, kā arī tas, vai Lietuvas valsts tiek izveidota vai atjaunota. Neatkarības akts tomēr formulēja, ka tiek atjaunota Lietuvas valsts ar demokrātisku iekārtu lietuviešu etniskajās zemēs un Viļņas apgabalā, kas šajā laikā bija gandrīz pilnībā pārpoļots. Lietuva arī atteicās no 1795. gadā likvidētās Polijas—Lietuvas ūnijas atjaunošanas, ko ļoti vēlējās poļi.
1918. gada 3. martā tika parakstīts Brestļitovskas miera līguma parakstīšanas starp Vācijas impēriju un Padomju Krieviju. 1918. gada 23. martā Vācija atzina Lietuvas neatkarību balstoties uz 11. decembra deklarācijas tekstu. Lai īstenotu Lietuvas aliansi ar Vāciju, 1918. gada vasarā tika izveidota Lietuvas karaliste. Reāla Lietuvas Republikas neatkarība aizsākās tikai 1918. gadā novembrī, pēc Novembra revolūcijas Vācijas impērijā.

Dokumenta oriģināla atrašana

2017. gada 29. martā tika paziņots, ka Vācijas diplomātiskajā arhīvā atrasts Lietuvas neatkarības akta oriģināls lietuviešu valodā ar parakstiem.
Žozefs Furjē

Biogrāfija

Furjē dzimis Osērā (tagad Jonnas departamenta centrs) drēbnieka ģimenē. Deviņu gadu vecumā zaudēja abus vecākus. Viņu iekārtoja Osēras karaskolā, pēc kuras beigšanas strādāja tur par pasniedzēju. 1794. gadā Parīzē iestājās Augstākajā normālskolā, kur sagatavoja skolotājus. No 1796. līdz 1798. gadam strādāja par pasniedzēju Politehniskajā skolā.
1798. gadā Furjē kopā ar citiem zinātniekiem piedalījās Napoleona ekspedīcijā uz Ēģipti. Pēc tam, kad franču floti sakāva angļu flote admirāļa Nelsona vadībā, Žozefs Furjē atgriezās Francijā. No 1802. līdz 1815. gadam viņš bija Izēras departamenta prefekts. 1808. gadā Furjē tika iecelts barona kārtā un apbalvots ar Goda Leģiona ordeni.
1816. gadā Žozefs Furjē tika ievēlēts par Francijas Zinātņu akadēmijas locekli, bet karalis Ludvigs XVIII atcēla šo ievēlēšanu. Vēlāk tajā pašā gadā akadēmija vēlreiz viņu ievēlēja, un šoreiz viņu apstiprināja. 1822. gadā Furjē tika ievēlēts par Zinātņu akadēmijas sekretāru uz mūžu Žana Dalambēra vietā. Šajā gadā iznāca viņa grāmata "Siltuma analītiskā teorija" (Théorie analytique de la chaleur), kuru var uzskatīt par pirmo grāmatu matemātiskajā fizikā.
Daņiils Apaļkovs

Spēlētāja karjera

Profesionāļa karjeru Apaļkovs sāka 2010.—11. gada sezonā, kad aizvadīja astoņas spēles KHL kluba Magņitogorskas "Metallurg" rindās. 2011. gada novembrī pievienojās tobrīd Krievijas Augstākajā līgā spēlējošajam Jaroslavļas "Lokomotiv".
2011.—12. gada sezonā, "Lokomotiv" atgriežoties KHL, Apaļkovs tika atzīts par septembra labāko līgas jauno spēlētāju. 2013.—14. gada sezonu Apaļkovs ar 29 rezultativitātes punktiem noslēdza jau kā otrs rezultatīvākais "Lokomotiv" spēlētājs pēc Sergeja Plotņikova.
Krievijas hokeja izlases rindās izcīnījis sudraba medaļu 2012. gada Pasaules čempionātā junioriem.
Latvijas Sakaru bataljons

Sakaru bataljons bija Latvijas armijas sakarus nodrošinošās daļas, ko 1939. gada 1. septembrī veidoja 4 rotas, kurās dienēja 27 virsnieki, 128 instruktori un kareivji, 7 brīva līguma darbinieki. Sakaru rotas bija katrā divīzijā un Armijas štābā. Rotas dalīja vados un stacijās, bet vadus - grupās.
Mets Kārls

Spēlētāja karjera

Profesionāļa karjeru Kārls sāka 2005.—06. gada sezonā, kurā, paralēli spēlēšanai NCAA čempionātā, 12 spēles aizvadīja NHL kluba Sanhosē "Sharks" sastāvā. Jau nākamajā sezonā "Sharks" sastāvā Kārls aizvadīja 77 spēles. 2008. gada vasarā Kārls tika aizmainīts uz Tampabejas "Lightning", taču vien pāris mēnešus vēlāk nonāca jau Filadelfijas "Flyers" sastāvā. Kopā ar "Flyers" 2009.—10. gada sezonā Kārls sasniedza Stenlija kausa finālu, tajā gan piekāpjoties Čikāgas "Blackhawks". 2012. gada vasarā aizsargs noslēdza sešu gadu līgumu ar Tampabejas "Lightning". 2016. gada vidū "Lightning" izpirka Kārla līgumu, un hokejists noslēdza viena gada vienošanos ar Našvilas "Predators". 25. novembrī komanda līgumu ar hokejistu lauza, un Kārls paziņoja par karjeras beigšanu.
Israels Zilbers

Šahista karjera Latvijā

Israels Zilbers bija viens no talantīgākajiem Latvijas šahistiem pēc Otrā Pasaules kara. Viņš ir bijis Latvijas čempions šahā 1958. gadā, apsteidzot Mihailu Tālu un papildmačā uzvarot Aivaru Gipsli, Rīgas čempions šahā 1962. un 1974. gados, sporta biedrības "Daugava" čempions 1962. gadā.
Israels Zilbers ir pārstāvējis Latviju PSRS komandu meistarsacīkstēs 1953. gadā (otrā vieta pie septītā galdiņa: +4, =2, -1), 1955. gadā (pie ceturtā galdiņa: +2, =5, -2), 1958. gadā (pie pirmā galdiņa: +1, =1, -5), 1960. gadā (pie piektā galdiņa: 2,5 punkti no 7), 1962. gadā (otrā vieta pie ceturtā galdiņa: +4, =3, -1) un 1963. gadā (pie ceturtā galdiņa: 6 punkti no 9). Tāpat Israels Zilbers ir pārstāvējis Latvijas komandu "Daugava" PSRS komandu kausā 1961. gadā (pie piektā galdiņa: +0, =3, -3) un 1964. gadā. PSRS individuālo čempionātos viņš iekļuva pusfinālos 1956. gadā, 1957. gadā, 1958. gadā, un 1962. gadā, tomēr sasniegt šo sacensību finālus Israelam Zilberam neizdevās.

Šahista karjera ASV

1974. gadā Israels Zilbers emigrēja sākumā uz Izraēlu, bet pēc tam uz ASV. 1979. gadā viņš spēlēja tradicionālajā Hastingsas šaha turnīrā, bet 1980. gadā Israels Zilbers uzvarēja Bīles starptautiskajā turnīrā. Tāpat viņa vārdu var atrast starp Mančestras starptautiskā turnīra dalībniekiem.
Tomēr Israela Zilbera dzīve ASV nebija visai veiksmīga. Kādu laiku viņš iztiku pelnīja Ņujorkas Vašingtona laukuma parkā, spēlējot šahu ar tā apmeklētājiem. Šis viņa stāsts kļuva vēlāk par epizodi 1993. gada filmai "Meklējot Bobiju Fišeru" ("Searching for Bobby Fischer"), kuras viens no personāžiem ir emigrants ar uzrakstu "Par 5 dolāriem - foto vai partija ar cilvēku, kurš ir uzvarējis Tālu". Tālākās ziņas par Israela Zilbera likteni ir ļoti pretrunīgas - pēc vieniem neapstiprinātiem avotiem viņš ir nosalis ziemā kā bezpajumtnieks, bet pēc citiem - viņa nāve nav vēl oficiāli apstiprināta.
Cūkas (kāršu spēle)

Cūkas jeb duraki (no krievu: дурак — 'muļķis') ir tradicionāla krievu kāršu spēle, kas izplatīta arī citās bijušajās Padomju Savienības valstīs.

Noteikumi

Spēlei izmanto 36 kāršu komplektu. Visas kāršu spēles darbības notiek pulksteniski. Spēles gājienu uzsāk pa kreisi no dalītāja esošais spēlētājs. Spēles dalītājs tiek izvēlēts izlozes kārtībā pirms spēles. Katru nākamo izspēli dala iepriekšējās zaudētājs. Katram spēlētājam tiek izdalītas 6 kārtis pa 3 kārtīm. Atlikusī kava tiek nolikta galda vidū, atklājot nākamo kārti no kavas, kas būs konkrētās izspēles trumpju masts. Kārtīm mastā ir dažāds spēks — vājākā kārts ir 6, stiprākā — dūzis. Ja spēlētājam ir palikusi pēdējā kārts ,viņam drīkst atmest ar divām un vienādāmkārtīm,neskatoties uz to ka pretiniekam ir viena kārts palikusi uz rokas.Trumpja masta kārtis ir spēcīgākas par visu citu mastu kārtīm. Spēlētājs var veikt gājienu ar jebkādu kārti pēc paša izvēles, bet ja rokās ir vairākas vienāda stipruma kārtis (piemēram, divi kalpi vai 3 četrinieki), tad ar tām var veikt gājienu vienlaikus. Kāvējs (spēlētājs, pie kura tiek veikts gājiens) var kārtis kaut ar konkrētā masta spēcīgāku kārti vai arī kārti no trumpjiem. Ja kāvējs nevar vai nevēlas kaut kārti(s), viņš var uzņemt visas gājiena laikā izliktās kārtis. Taču, ja kāvējam ir tāda paša stipruma kārts, tad viņš var padot tās tālāk nākamajam spēlētājam ar tā paša stipruma kārti, pie nosacījuma, ja viņš (kāvējs) jau nav sācis atkaušanos. Gājiena laikā nevar dot kaušanai vairāk kārtis par kāvējam rokās esošo kāršu skaitu un kaušanai doto kāršu skaits nevar būt lielāks par sešām. Pēc katra gājiena spēlētājiem pulksteniski, sākot no gājiena uzsācēja, pēc vajadzības jāpaceļ kārtis no kavas, tā lai rokās būtu 6 kārtis. Kāvējs kārtis paceļ pēdējais. Zaudē tas spēlētājs, kuram rokās paliek pēdējās kārtis vai pēdējais veic atkaušanos.
Sporta dejas

Sporta Dejas un Olimpiskās Spēles

Kopš 1997. gada Starptautiskā Olimpiskā Komiteja (SOK) oficiāli atzina sporta dejas kā sporta veidu, un pēc SOK īpašā rīkojuma IDSF kļuva par SOK Atzīto Starptautisko Sporta Federāciju. ISDF aizrautīgi cenšas lai sporta dejas iekļautu, kā medaļas sporta veidu Olimpisko Spēļu programmā. Bet pagaidām SOK lēmums ir negatīvs. Tas ir spēkā līdz 2012 gada Olimpiskajām Spēlēm un tad tas tiks atkārtoti izskatīts.
Sēdgliemeņu dzimta

Vairošanās un attīstība

Sēdgliemenes ir šķirtdzimumu dzīvnieki, ar ārējo apaugļošanu.No apaugļotām oliņām izšķiļas brīvi peldoši kāpuri, kuri arī veic sugas izplatīšanās funkcijas. Intensīvas attīstības periodos sēdgliemeņu kāpuri var sasniegt koncentrāciju līdz 50 īpatņi uz 1m3, un pat vairāk. Kāpuriem attīstoties, tie piestiprinas pie substrāta un pāriet uz sēdošu dzīvesveidu. Tomēr arī šajā stadijā tās spēj pārvietoties. Tās atbrīvojas no saviem bisusa pavedieniem un pa nakti spēj pārvietoties ap 10 cm no sākotnejās vietas.

Izplatība

Dreissena dzīvo galvenokārt saldūdens baseinos, kā arī Kaspijas, Arāla, Azovas jūrās un Melnās jūras atsājinātajos apgabalos. (Congeria) ir izplatīts galvenokārt Āfrikā un Ziemeļamerikā, un tikai ļoti ierobežoti - Eiropā (Beļģija, Francija). 1962. gadā tika aprakstīta jauna kongēriju suga no Dalmācijas karsta alām, kas, iespējams, ir terciāra relikta forma, kura kādreiz lielā skaitā apdzīvoja Dienvideiropas sājūdens baseinus. (Mytilopsis) ir galvenokārt izplatīts Centrālamerikas reģionā, bet ir atrasts pat Baltijas jūras ziemeļu daļā Mytilopsis leucophaeata.
Krusta pacelšana

Masu kultūrā

Marijas Luīzas Ramē (Ouida) romānā "Flandrijas suns" galvenie tēli, Nello un Patrašs, vēlas kaut reizi dzīvē redzēt gan  Rubensa Krusta pacelšanu, gan Noņemšanu no krusta. Tas kalpo kā stāsta kulminācija, kad abi aukstā Ziemassvētku vakarā ielavās Antverpenes katedrālē, lai redzētu gleznas skaistumu. Nākamajā dienā viņus atrod mirušus triptiha priekšā.
Aprikotīns (minerāls)

Aprikotīns ir kvarca varietāte - caurspīdīgi aprikozu krāsas oļi. Aprikotīnu atrod ASV, Ņūdžersijas štatā, Keipmejā, Sansetbīčā.
The Gnome

Temats

Dziesmas teksts ir pasaka par sarkanā mundierī ģērbtu rūķi vārdā "Grimbls-Grombls". Ļoti psihodēliskie un nereālie vārdi un vienkāršā melodija Baretam esot radusies kādā īpašā radošā uzplaukumā.

Kaverversijas

Britu aktieris Naidžels Planers izdeva šo dziesmu savā 1984. gada albumā Heavy Concept.
Avangarda rokgrupa Finite izdeva šo dziesmu savā 2008. gada albumā A Thin Layer of Frost.
Urīnpūslis

Urīnpūslis ir gatavā urīna rezervuārs, kas atrodas mazajā iegurnī aiz simfīzes. Iztukšots tas ir saplacis, bet pildoties, tas no mazā iegurņa paceļas vēdera dobumā. Urīns pilda pūsli no apakšas. Pūslī uzkavējoties urīns nemainās ne daudzumā, ne koncentrācijā. Maksimālais pildījums ~ 0,5 l.